Številka: 110-5/2025-6233-2

Datum: 17. 3. 2025

Na podlagi sedmega odstavka 57. člena in 58. člena Zakona o javnih uslužbencih (Uradni list RS, št. 63/07 - uradno prečiščeno besedilo, 65/08, 69/08-ZTFI-A, 69/08-ZZavar-E, 40/12-ZUJF, 158/20 – ZIntPK-C, 203/20 – ZIUPOPDVE, 202/21 – odl. US, 3/22 – ZDeb, v nadaljevanju: ZJU)

**UPRAVNA ENOTA ORMOŽ**, Ptujska cesta 6, 2270 Ormož, objavlja **javni natečaj** za zasedbo uradniškega delovnega mesta **za nedoločen čas, s polnim delovnim časom:**

**SVETOVALEC (šifra DM 69) v Oddelku za upravne notranje zadeve**

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še sledeče pogoje:

* izobrazba:
* najmanj visokošolsko strokovno izobraževanje (prejšnje)/visokošolska strokovna izobrazba (prejšnja)
* najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali
* najmanj visokošolsko univerzitetno izobraževanje (prva bolonjska stopnja) /visokošolska univerzitetna izobrazba (prva bolonjska stopnja),
* najmanj sedem (7) mesecev delovnih izkušenj,
* opravljen strokovni izpit iz upravnega postopka\*,
* opravljeno obvezno usposabljanje za imenovanje v naziv\*\*,
* znanje uradnega (slovenskega) jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev in
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

\*Izbrani kandidat, ki strokovnega izpita iz upravnega postopka nima opravljenega, ga mora skladno s tretjim odstavkom 31. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUPOPDVE, 3/22 - ZDeb) opraviti najkasneje **v treh (3) mesecih** po sklenitvi delovnega razmerja.

\*\*Pri izbranem kandidatu se bo preverjalo, ali ima opravljeno usposabljanje za imenovanje v naziv, v nasprotnem primeru bo moral kandidat, obvezno usposabljanje za imenovanje v naziv, opraviti najpozneje **v enem (1) letu** od sklenitve pogodbe o zaposlitvi, v skladu s prvim odstavkom 89. člena ZJU.

Kot delovne izkušnje se, skladno s 13. točko 6. člena ZJU, šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje pa se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi četrtega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih se za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Naloge delovnega mesta so naslednje:

* vodenje zahtevnih in manj zahtevnih upravnih postopkov na prvi stopnji
* pomoč pri pripravi internih aktov in drugih zahtevnejših gradiv
* zbiranje, urejanje in priprava podatkov za oblikovanje zahtevnejših gradiv
* samostojno oblikovanje manj zahtevnih gradiv s predlogi ukrepov
* samostojno opravljanje drugih upravnih in strokovnih nalog podobne zahtevnosti.

Prijava mora vsebovati naslednje podatke vsebovane na priloženem obrazcu:

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna raven/stopnja izobrazbe, pridobljen strokovni/znanstveni naslov ter datum (dan, mesec, leto) pridobljene izobrazbe in ustanova, na kateri je bila izobrazba pridobljena,
2. pisna izjava kandidata o izpolnjevanju pogoja glede zahtevanih delovnih izkušenj, v kateri kandidat navede vse dosedanje zaposlitve, datum sklenitve in datum prekinitve delovnega razmerja pri posameznem delodajalcu oz. čas opravljanja dela ter kratek opis dela in raven izobrazbe, ki je bila zahtevana za posamezno delovno mesto (stopnja zahtevnosti delovnega mesta),
3. pisno izjavo kandidata glede opravljenega strokovnega izpita iz upravnega postopka (če ga je kandidat opravil), v kateri kandidat navede ustanovo in datum opravljenega izpita,
4. pisno izjavo kandidata glede opravljenega obveznega usposabljanja za imenovanje v naziv (če ga je kandidat opravil), v kateri navede ustanovo in datum opravljenega usposabljanja),
5. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
1. izjavo, da za namen tega natečajnega postopka dovoljuje Upravni enoti Ormož pridobitev podatkov o izpolnjevanju pogojev za zasedbo tega delovnega mesta iz uradnih evidenc. V primeru, da kandidat s pridobitvijo podatkov iz uradnih evidenc ne soglaša, bo moral ustrezna dokazila predložiti sam,
2. izjavo kandidata, da je seznanjen in dovoljuje, da bo Upravna enota Ormož podatke, ki jih je kandidat navedel v prijavi za prosto delovno mesto, obdelovala za namen izvedbe javnega natečaja.

Izpolnjevanje zgoraj navedenih pogojev kandidat dokazuje s predložitvijo pisnih izjav, lahko pa k svoji prijavi priloži tudi ustrezna dokazila. Zaželeno je, da prijava vsebuje tudi kratek življenjepis ter da kandidat v njem poleg formalne izobrazbe navede tudi morebitna druga znanja in veščine, ki jih je pridobil.

Izbirni postopek se lahko opravi v več fazah (v skladu z drugim odstavkom 61. člena ZJU), tako da se kandidati izločajo postopno. Opravi se lahko v obliki presojanja strokovne usposobljenosti iz dokumentacije, ki jo je predložil kandidat, pisnega preizkusa usposobljenosti, ustnega razgovora oziroma s pomočjo morebitnih drugih metod preverjanja strokovne usposobljenosti.

Izbrani kandidat bo delo na uradniškem delovnem mestu svetovalec (šifra DM 69) opravljal v uradniškem nazivu tretjega kariernega razreda, IX. stopnje »svetovalec III« z možnostjo napredovanja v naziv svetovalec II in svetovalec I. Delovno mesto je sistemizirano v VII/1 tarifnem razredu, s 17. izhodiščnim plačnim razredov oz. 2.012,14 EUR bruto, pri čemer kandidat pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/94). Z izbranim kandidatom bo delovno razmerje sklenjeno za **nedoločen čas, s polnim delovnim časom in 5-mesečnim poskusnim delom.** Izbrani kandidat bo delo opravljal v prostorih Upravne enote Ormož, Ptujska cesta 6, 2270 Ormož.

Skladno z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06, 104/10) se v izbirni postopek ne bodo uvrstili kandidati, ki ne izpolnjujejo natečajnih pogojev.

Kandidat vloži prijavo v pisni obliki na **priloženem obrazcu »Vloga za zaposlitev«** tako, da jo pošlje:

* v zaprti ovojnici z označbo: za javni natečaj za uradniško delovno mesto SVETOVALEC (šifra: 69) v Oddelku za upravne notranje zadeve, na naslov: Upravna enota Ormož, Ptujska cesta 6, 2270 Ormož, ali
* na elektronski naslov ue.ormoz@gov.si, z navedbo zadeve: »za javni natečaj za uradniško delovno mesto SVETOVALEC (šifra: 69) v Oddelku za upravne notranje zadeve, pri čemer veljavnost prijave ni pogojena z elektronskim podpisom

in sicer v roku osem (8) dni po objavi na Zavodu Republike Slovenije za zaposlovanje (ZRSZ) in na enotnem portalu državne uprave »GOV.SI« (<https://www.gov.si/zbirke/delovna-mesta/>).

Če je prijava poslana po pošti se šteje, da je pravočasna, če je oddana na pošto priporočeno, in sicer najkasneje zadnji dan roka za prijavo.

Kandidate vljudno naprošamo, da zaradi upoštevanja ekonomskega in ekološkega vidika (vsaka prijava, ki jo upravna enota prejme po e-pošti se natisne) prijavo vložijo tako, da izpolnijo priložen obrazec, ki vsebuje vse podatke, potrebne za popolno prijavo.

Kandidati bodo o izbiri pisno obveščeni najkasneje v roku 30 dni po opravljeni izbiri. O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani. Obvestilo o končanem izbirnem postopku bo objavljeno na spletnih straneh portala »GOV.SI« (<https://www.gov.si/zbirke/delovna-mesta/>).

Informacije o izvedbi javnega natečaja daje mag. Anica Tanšek, vsak delovnik med 9.00 in 11.00 uro, na telefonski številki: 02/ 741 54 04.

*V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.*

 Damjan Rajh

 načelnik